CWT พุ่ง 5.91% หลังจ่อขายหุ้นเพิ่มทุนให้ PP ทั้งหมด 7 ราย มูลค่า 801.60 ลบ.
CWT พุ่ง 5.91% หลังจ่อขายหุ้นเพิ่มทุนให้ PP ทั้งหมด 7 ราย มูลค่ารวม 801.60 ลบ. ล่าสุด ณ เวลา 10.45 น. ราคาอยู่ที่ 4.66 บาท บวก 0.26 บาท หรือ 5.91% สูงสุดที่ 4.76 บาท ต่ำสุดที่ 4.42 บาท มูลค่าซื้อขายที่ 95.47 ล้านบาท
22 ส.ค. 2559

ผู้สื่อข่าวรายงานว่า ราคาหุ้นบริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ณ เวลา 10.45 น. ราคาอยู่ที่ 4.66 บาท บวก 0.26 บาท หรือ 5.91% สูงสุดที่ 4.76 บาท ต่ำสุดที่ 4.42 บาท มูลค่าซื้อขายที่ 95.47 ล้านบาท ขณะที่ดัชนีตลาดหุ้นไทยโดยรวมบวก 0.04%
 
โดยเช้านี้ CWT ระบุว่า ที่ประชุมคณะกรรมการบริษัทเมื่อวันที่ 19 ส.ค.อนุมัติกำหนดราคาเสนอขายหุ้นสามัญเพิ่มทุนให้แก่นักลงทุนโดยเฉพาะเจาะจง (PP) ครั้งที่ 1 จำนวน 202.4 ล้านหุ้น ที่ราคา 4 บาท/หุ้นให้กับ PP จำนวน 7 ราย โดยราคาที่เสนอขายต่ำกว่าตลาดที่ปิดล่าสุดเมื่อวันศุกร์ที่ 4.40 บาท/หุ้น
สำหรับนักลงทุนทั้ง 7 ราย ประกอบด้วย Aliran Master Fund จำนวน 160 ล้านหุ้น นายทรรศิน จงอัศญากุล ประธานกรรมการบริหาร บมจ.ไทยบริการอุตสาหกรรมและวิศวกรรม 20 ล้านหุ้น นางจารุณี ชินวงศ์วรกุล นักลงทุน 10 ล้านหุ้น นายวิทยา นราธัศจรรย์ จำนวน 10 ล้านหุ้น นพ.รัชต์ชยุตม์ จีระพรประภา นายแพทย์ผู้เชี่ยวชาญศัลยศาสตร์ โรงพยาบาลไทยนครินทร์ 2 ล้านหุ้น นายชาลี วงศ์เสริมสิน กรรมการผู้จัดการ บริษัท ห้างทองศิริอร จำกัด 2 แสนหุ้น รศ.นพ.ดำรง ตรีสุโกศล ร.ศ.ภาควิชาสูตินรีเวชศาสตร์ คณะแพทย์ศาสตร์ จุฬาลงกรณ์มหาวิทยาลัย 2 แสนหุ้น รวมทั้งสิ้น 202.40 ล้านหุ้น มูลค่ารวม 801.60 ล้านบาท
ทั้งนี้ การจัดสรรหุ้นเพิ่มทุนในครั้งนี้มีกำหนดเงื่อนไขในการเพิ่มทุนให้ PP โดยนักลงทุนจะชำระค่าหุ้นเพิ่มทุนที่จัดสรรให้แก่ PP ภายในเดือนธ.ค.59 โดยกำหนดเงื่อนไขระยะเวลาการชำระค่าหุ้นเพิ่มทุนดังกล่าวให้มีความเหมาะสมและสอดคล้องกับระยะเวลาการใช้เงินเพิ่มทุนของบริษัท ที่คาดว่าจะเริ่มลงทุนในโครงการตามแผนการลงทุนเมื่อบริษัทได้รับใบอนุญาตต่าง ๆ เรียบร้อยแล้ว
บริษัทคาดว่าการจัดสรรหุ้นสามัญเพิ่มทุนของบริษัทครั้งนี้มีวัตถุประสงค์ในการระดมทุน เพื่อเสริมความแข็งแกร่งทางด้านการเงินในระยะยาว และสรรหานักลงทุนที่จะสนับสนุนบริษัทในการขยายการลงทุนในโครงการโรงไฟฟ้า ทั้งโครงการแปลงขยะเป็นพลังงานไฟฟ้า และโรงไฟฟ้าพลังงานทางเลือกอื่น รวมถึงพลังงานหมุนเวียน